ARGUMENTAREA NECESITĂŢII

adoptării Regulamentului privind mecanismul de încheiere

a tratatelor internaţionale

La baza elaborării proiectului Regulamentului privind mecanismul de încheiere a tratatelor internaţionale au stat evoluţiile pozitive în procesul de reglementare a procedurilor de încheiere a tratatelor internaţionale, modificările survenite în acest sens în Legea nr. 595 din 24 septembrie 1999 privind tratatele internaţionale ale Republicii Moldova, aderarea Republicii Moldova la Convenţia privind succesiunea statelor la tratate, dar şi unele aspecte care procedural nu au fost reglementate pînă în prezent.

Modificarea Regulamentului privind mecanismul de încheiere a tratatelor internaţionale, aprobat prin Hotărîrea Guvernului nr. 120 din 12 februarie 2001l se prezintă inoportună deoarece pentru aceasta ar fi fost necesar de a-l completa cu noi prevederi în raport de 70%. Din aceste considerente, raţional se prezintă adoptarea unui nou Regulament.

*Structura*. Prezentul proiect de Regulament este compus din puncte divizate în 17 capitole. Fiecare capitol reglementează o etapă definită în procesul de încheiere a tratatelor, precum şi elucidează particularităţile de încheiere a unor categorii de tratate, cum ar fi tratatele încheiate în formă simplificată sau încheiate prin schimb de note, care nu se regăsesc în Regulamentul din 2001. La fel au fost dezvoltate mecanismele de eliberare a deplinelor puteri, implementarea tratatelor, aplicarea provizorie a tratatului, elaborarea tratatelor în cadrul conferinţelor sau organizaţiilor internaţionale, amendarea, suspendarea, denunţarea sau stingerea acestora. Documentul a fost completat cu prevederi referitoare la Registrul de stat al tratatelor.

*Baza legală*. Prezentul proiect de Regulament a fost elaborat în baza Constituţiei Republicii Moldova, Legii nr. 595-XIV din 24 septembrie 1999 privind tratatele internaţionale ale Republicii Moldova, Convenţiei de la Viena cu privire la dreptul tratatelor din 23 mai 1969, Convenţiei privind succesiunea statelor la tratate, adoptată la Viena la 23 august 1978 şi altor acte normative în vigoare.

*Aspectul financiar*. Adoptarea şi implementarea ulterioară a prezentului Regulament nu necesită cheltuieli bugetare suplimentare.

În contextul celor expuse, considerăm necesară adoptarea, în termen restrîns, a proiectului Hotărîrii de Guvern privind aprobarea Regulamentului privind mecanismul de încheiere a tratatelor internaţionale.

Iulian GROZA

Viceministru